**Өзін-өзі сабағы: *«Достық сезім»***

**Мақсаты**: Балаларға достық, өзара сыйластық, сүйіспеншілік туралы түсінік беру, бір-бірімен тату болуға үйрету. Баланың өзін-өзі тануына, достарын бағалауға, құрметтеуге, ренжітпеуге, досының айтқанын соңына дейін тыңдауға тәрбиелеу, есте сақтау қабілетін дамыту.

**Көрнекілігі:** Кішкене жүрекшелер, достық ағашы.

**Әдіс-тәсілдері:** түсіндіру, әңгімелесу, сұрақ-жауап, ойын, шығармашылық тапсырмалар.

**Сабақтың жүру барысы**:

1.Ұйымдастыру бөлімі. «Сәлемдесу», «Шаттық шеңбері»

2.Дос туралы түсінік беру.

3. «Қарлығаш пен Дәуіт» ертегісін көрсету (құстардың дауысы).

4.Сұрақ-жауап.

5.Дос турлы мақал, тақпақ айту.

6.Күтпеген сәт «Жүректің келуі»

7.Ойын: «Досымның жүрегі» («Біз тәртіпті баламыз» әнімен)

8.Қорытынды «Достық деген не?»

9.Жүректен-жүрекке. Ән айту «Ризамыз бүгінге»

**Тәрбиеші:** -Бүгін біз өзін-өзі тану сабағымызды осы әдемі де кең, әрі жарық бөлмеде өткіземіз.

Мен сендерді көргеніме қуаныштымын.

Мен сендермен шын жүректен мынадай сөздермен амандасқым келіп тұр.

Ән салуға барамыз (шеңбер бойымен жүру)

Досымызды табамыз (тоқтайды)

Сәлемет пе! Міне мен! (қолдарын екі жаққа жаю)

Доспын енді сенімен (бір-бірімен қол алысу)

Енді балалар, қонақтармен амандасамыз.

Үлкенге де – сіз,

Кішіге де – сіз,

Қонақтарға құрметпен

Бас иеміз біз.

Сәлеметсіздер ме, қонақтар»

* Балалар біз амандасаиық, енді шаттық шеңберіне шақырамын.

Біз балдырған тең басқан,

Дос құшағын елге ашқан.

Мықты болсын іргеміз,

Бәріміз де біргеміз.

* Рахмет, балалар! Орнымызға отырайық.

Балалар, бүгінгі сабағымыздың тақырыбы «Достық сезім» деп аталады, яғни «достық», «дос» туралы әңгімелейміз. Дос, достық дегеніміз – адамдар арасындағы жақсы қарым-қатынас, бір – біріне деген сүйіспеншілік, жанашырлық сезім. Достар бір-бірін режітпейді, нағыз достар бір-бірін құрметтейді, сыйлайды, кешірімді болады.

Достық сезім тек қана адамдар арасында ғана емес, ел мен елдің арасында да болады. Мысалы: біздің Қазақстан Республикасы басқа мемлекеттермен, басқа елдермен жақсы достық қарым-қатынаста. Соның арқасында біздің еліміз дамып келеді.

Балалар, егер сендер бір-біріңді ренжітпей, тату-тәтті ойнасаңдар, бір-біріңе сыйлы боласыңдар, соның арқасында сендерде де достық сезім пайда болады. Достықтың арқасында қиыншылықтардан құтылуға болады.

Достық туралы көптеген өлең әңгіме, ертегілер бар. Қазір біз сендермен «Қарлығаш пен дәуіт» ертегісін ойнап көрсетейік.

***«Қарлығаш пен дәуіт» ертегісі***

Қарлығаш жардың қуысына ұя салып, балапан шығарыпты. Анасы азық әкелуге кеткенде, балапандары шыдамсыздана күтумен болады екен. Бір күні қарлығаштың ұясына жылан өрмелеп бара жатады. Мұны көрген қарлығаш шыр-шыр етіп, балапандарына арашашы іздейді. Ұшып көкекке барады.

**Қарлығаш:** *«Көкек, маған көмек бере гөр, балапандарымды жылан жейін деп жатыр!»*

**Көкек:** «Бүркіт қонаққа шақырып еді, уақытым жоқ»

**Қарлығаш** ұшып қарғаға келеді. – *Қарғажан, маған көмек бере гөр. Балапандарымды жылан жегелі жатыр.*

**Қарға** қарлығашқа бұрылып қарамастан: *Мен үйленейін деп жатырмын, мазамды алма!*

Қарлығаштың амалы таусылып, шырылдап ұшып келеді.

**Қарлығаш** дәуітке .- *Улы жылан балапандарымды жұтпақшы болып, ұяма өрмелеп барады.*

**Дәуіт:** Олай болса, мені тезірек жеткіз,

Қарлығаш қанатын тосады. Қарлығаш пен дәуіт көзді ашып-жұмғанша ұяға жетеді.

Дәуіт ұяға жетіп қалған жыланға тап береді. Жылан сылқ етіп жерге құлап түседі.

Дәуіттің ерлігіне сүйсінген қарлығаш онымен айнымас дос болады.

Содан бері талай заман өтсе де, қарлығаш пен дәуіт бір ұяда тұрып, бірге өмір сүретін болған екен.

Ал, енді балалар, бұл ертегінің кейіпкерлері бір-біріне дос болса қалай болар екенін көрейікші!

Қарлығаш ұясына жылан өрмелеп бара жатқанын көріп, шыр-шыр етіп, балапандарына арашашы іздеп шырылдап достарын көмекке шақырады. «Достар, достар көмектесіндер!, менің балапандарымды құтқарындар»

Қарлығаштың шырылдаған дауысын естіген достары көмекке келеді. Жыланды алдап, басқа жаққа қаратып, балапандарға араша түседі. Балапандарын құтқарған достарына қарлығаш алғысын айтады.

Енді осы ертегі желісі бойынша сұрақтар қояйын.

1. Осы екі ертегінің қайсысы сендерге ұнады?

2.Қарлығаш қандай қиындыққа тап болды?

(жылан өрмелеп келеді)

3.Қарлығаш қандай құстардан көмек сұрады?

(көкек пен қарғадан)

4.Көкек пен қарғаның іс-әрекеті дұрыс па?

(дұрыс емес, сен біреуге көмектесу олда саған көмектесер еді)

5.Қарлығашқа достық көмегін берген қай жәндік?

(дәуіт қарлығашқа көмектесіп, жыланды өлтіреді)

Біздің бүгінгі айтарымыз «Достық – асыл қасиет» болып табылады. Достық бір-біріне деген сүйіспеншіліктен, мейірімділіктен, көмектесуден болады. Сондықтан да достық бұл адам бойындағы асыл қасиет.

* Балалар, міне біз дос, достық туралы түсінік алдық. Енді, сендер достық қасиет туралы мақалдар білесіңдер ме?

1. Досы көпті жау алмайды,

Ақылы көпті дау алмайды.

1. Жақсы дос – жанға серік,

Жаман дос – малға серік.

1. Жүз теңгең болғанша,

Жүз досың болсын.

1. Жақсы дос үшін жан пида.
2. Дос болсаң берік бол,

Досыңа адал серік бол.

* Жарайсыңдар, балалар біз мақалмен бірге достық туралы тақпақ айтып көрейікші.

1. Балдырған баламыз,

Досты көп табамыз,

Қашан да, қай да

Сенімді болмыз.

1. Балдырған балалар,

Достықты бағалар,

Есіңе сақта, адал бол, шыншыл бол.

Өтірік айтпа, сөзіңнен қайтпа.

1. Дос дегенің өмірдегі – тірегің,

Дос дегенің кеудеңдегі жүрегің,

Егер досың адал ниет жан болса,

Орындалар армандаған тілегің!

1. Дос жүрегі қашанда аңсағаным,

Солармен қосылып ән саламын.

Ақ пейілді аңсаған достарымды

Қуанышпен күлімдеп қарыс алам

Тәрбиеші қолына үлкен жүрек ұстап тұрады

* Балалар, мынау жүрек қой! Қандай тамаша! Бұл жүректің үлкен қасиеті бар, оған қуаныш, бақыт, мейірім, қамқорлық, достық сияқты сезімдердің барлығы да сиып кетеді.

(сыртта жүректің дауысы естіледі)

* Сәлеметсіздер ме, балалар! Мен сендердің дос туралы әңгімелескендеріңді естідім. Сендерге жүректі жіберген себебім, іші толған жылы сөздер. Соны бір-бірлеріңе және қонақтарға тарту етіңдер.
* Рахмет. Енді мына жүрек қорапшаны ашайық, міне керемет! Не деген әдемі жүрекшелер, балалар, қазір «Досымның жүрегі» деген ойын ойнайық.

**Ойын шарты**: мына жүрекшелерді алып, оған «досымның жүрегі» деген ат қоямыз. Жүрекшені алақанымызға аялап ұстай отырып, досымның жүрегі мейірімді, адал, шыншыл, кешірімді деген сөздерді айта отырып, анау ортадағы «Достық» ағашына ілеміз.

* Менің досымның жүрегі адал,
* Досымның жүрегі әдемі,
* Ал, менің досымның жүрегі ақылды, міне, осылайша жалғасып, әр бала өз жүрегінен шыққан жылы лебіздерін айтып шығады.
* Міне, біздің «достық ағашымыз» қандай әдемі болып кетті. Осы «достық ағашымыз» тамырын терең жайып, барлық әлем балаларын достыққа, жолдастыққа, бірлікке шақырып өсе берсін!

(балалар қолдарын шапалақтап, қуанады).

* Жарайсыңдар, балалар! Мен де сендердің достықтарың мәңгілік болса деймін. Сонымен, бүгін біз дос, достық туралы әңгімеледік. Қорыта келе, достық ұғымын қалай түсіндіңдер?

**Балалар жауабы**: Дос-адал, мейірімді, қайырымды, өтірік айтпайтын болу керек. Достар тату болу керек. Олар бір-бірін ренжітпеу керек.

* Иә дұрыс айтасыңдар балалар, Біз тек өзіміз ғана дос болып қоймай, бізге келген қонақтармен де дос болайық.

Достарың көп болсын десең,

Айтпа жалған ешқашан,

Шыншыл боламыз әрқашан.

**«Тосын сыйы бар»** қобдиша (ән ойналады)

* Мен сендерге мынадай сиқырлы қобдиша дайындадым! Мұның ішінде өмірдегі ең қымбат нәрсе бар. Ашып көріп, не жатқанын көресіндер!(Әрбір бала қобдищаға қарап, өзінің бейнесін көреді)
* Сонымен ішінде не көрдіндер? (айна)
* Ал айнаның ішінде не көрдіндер? (өзімізді)
* Көргенге кім таң қалды? Неге? (балалардың жауаптары)
* Өз-өзімізді жақсы көруді, сыйлауды үйренбесек, басқа адамдарды жақсы көруді үйренбейміз. Айналамыздарға махаббат, өз-өзімізге махаббаттан басталады. Махаббат адам жүрегінен басталады, көзінен байқалады.

Бір – біріне сенімді шын достар, кешірімді болады, достықтарын бұзбайды. Ендеше, қол ұстасқан күйімізде, біз бақытты елдің бақытты балаларымыз дей отырып, ән шырқайық жүректен шыққан жылы сөз жүрекке барып тиеді. Ендеше шын жүрегімізбен шырқаған ән сіздердің жүректеріңізге достық туын қадасын.

**Ән «Біз өмірдің гүліміз».**

Міне, осымен «**Достық сезім**» атты сабағымыз аяқталды.

Енді қонақтармен қоштасайық, сау болындар!